Vermy vandag dié Pta-strateMmusi Maimane, leier van die DA. Die Tshwane-metropolisie het inwoners en besoekers gewaarsku om Dinsdag sommige strate weens ŉ beplande optog te vermy. Sr.supt. Isaac Mahamba, woordvoerder van die Tshwane-metropolisie, het Maandag gesê die DA het kennis gegee oor ŉ betoging in die middestad. Ondersteuners van die DA, met die party se leier, Mmusi Maimane, aan die voortou, gaan die strate invaar om teen die onlangse verhoging van belasting te betoog. “Betogers gaan om 08:00 by die ou Putco-busdepot bymekaar kom vanwaar hulle sal loop tot by die gebou van die Nasionale Tesourie,” het Mahamba gesê. Volgens Mahamba gaan die betogers van die busdepot in Strubenstraat in beweeg, regs draai in Sophie de Bruinstraat en dan weer links in Madibastraat. In Madibastraat gaan hulle deur Kerkplein beweeg, regs draai in Paul Krugerweg en dan reguit aanbeweeg tot by die departement se kantoor. Cowiestraat, Kgosi Mapurustraat en Bosmanstraat gaan ook geraak word. “Die betogers gaan na verwagting om 12:30 ŉ memorandum aan die Nasionale Tesourie oorhandig en behoort teen 13:00 uitmekaar te gaan.” Mahamba het gesê metropolisiebeamptes sal ontbied word om die betoging te monitor. Motoriste word aangeraai om die bogenoemde strate te vermy en van alternatiewe roetes gebruik te maak.